Afname in beurtkrag verwagArgieffoto Beurtkrag behoort na verwagting teen Sondagaand af te neem, het Eskom gesê. “Ons verwag om die kragvoorsiening tussen 20:00 en 22:00 [Sondagaand] te herstel,” het Andrew Etzinger, woordvoerder van Eskom, gesê. Die damme wat die maatskappy gebruik om krag mee op te wek, is amper vol en die instandhoudingswerk is afgehandel, wat tot die verbeterings aan die kragnetwerk gelei het. “Die damme moet vol wees sodat ons so min as moontlik beurtkrag deur die week kan hê,” het hy gesê. Etzinger het egter gesê alhoewel meeste kragonderbrekings volgens die beplande beurtkragskedules plaasgevind het, was daar tog afwykings. “Eskom en die munisipaliteite het soms van die skedule afgewyk, maar ons sal volgende week dit ondersoek.” Eskom het Vrydag gewaarsku dat beurtkrag die naweek ingestel gaan word om sy diesel- en waterreserwes op te bou. ŉ Gedeelte van die kapasiteit wat ook gewoonlik van Cahora Bassa-kragstasie in Mosambiek ingevoer word, is ook Sondag opgeskort weens beplande instandhouding by die kragstasie. Besoek Eskom se webwerf vir beurtkrag-skedules.